Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Πριν εισέλθουμε στη συζήτηση των προγραμματισμένων για σήμερα επικαίρων ερωτήσεων, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 4 Μαρτίου 2019. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 384/26-2-2019 επίκαιρη ερώτηση του Βουλευτή Ηρακλείου του Συνασπισμού Ριζοσπαστικής Αριστεράς κ. Νικολάου Ηγουμενίδη προς τον Υπουργό Υγείας, με θέμα: «Εκκρεμότητες σχετικές με την πρωτοβάθμια φροντίδα υγείας στον Νομό Ηρακλείου και την επέκταση της Μονάδας Εντατικής Παρακολούθησης Καρδιοπαθών (ΜΕΠΚ) στο Πανεπιστημιακό Γενικό Νοσοκομείο Ηρακλείου (ΠΑΓΝΗ)». 2. Η με αριθμό 390/26-2-2019 επίκαιρη ερώτηση του Βουλευτή Αχαΐας της Νέας Δημοκρατίας κ. Ιάσoνα Φωτήλα προς τον Υπουργό Υγείας, με θέμα: «Χωρίς τέλος το αδιέξοδο με τον οικογενειακό ιατρό». 3. Η με αριθμό 375/20-2-2019 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης κ. Ανδρέα Λοβέρδου προς τον Υπουργό Εθνικής Άμυνας, με θέμα: «Συμμετοχή της Ελλάδας στην αμυντική συνεργασία της Ευρωπαϊκής Ένωσης». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 391/26-2-2019 επίκαιρη ερώτηση του Βουλευτή Τρικάλων της Νέας Δημοκρατίας κ. Κωνσταντίνου Σκρέκα προς τον Υπουργό Οικονομικών, με θέμα: «Υγιείς ξενοδοχειακές επιχειρήσεις κινδυνεύουν με λουκέτο λόγω καταλογισμού ΦΠΑ». 2. Η με αριθμό 382/26-2-2019 επίκαιρη ερώτηση του Βουλευτή Σερρών της Δημοκρατικής Συμπαράταξης κ. Μιχαήλ Τζελέπη προς την Υπουργό Προστασίας του Πολίτη, με θέμα: «Αυξημένη η παραβατικότητα στον Νομό Σερρών και υποστελεχωμένη η Διεύθυνση Αστυνομίας Σερρών». 3. Η με αριθμό 385/26-2-2019 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης κ. Γεωργίου - Δημητρίου Καρρά προς την Υπουργό Προστασίας του Πολίτη, με θέμα: «Ανεπαρκής αστυνόμευση - Υψηλή εγκληματικότητα στους δήμους της δυτικής Αθήνας». 4. Η με αριθμό 380/25-2-2019 επίκαιρη ερώτηση του Ανεξάρτητου Βουλευτή Β΄ Πειραιώς κ. Δημητρίου Καμμένου προς τον Υπουργό Εθνικής Άμυνας, σχετικά με την έκθεση ανάλυσης κινδύνου για το 2019 της FRONTEX όπου εμφαίνεται ότι η μεταναστευτική πίεση παραμένει υψηλή στα εξωτερικά σύνορα της Ευρωπαϊκής Ένωσης». 5. Η με αριθμό 349/11-2-2019 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Σπυρίδωνος - Αδώνιδος Γεωργιάδη προς τον Υπουργό Υγείας, αναφορικά με το ραδιοφάρμακο. 6. Η με αριθμό 355/12-2-2019 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Οικονομικών, σχετικά με την «εκχώρηση της ακίνητης δημόσιας περιουσίας σε Εταιρεία Ακινήτων του Δημοσίου (ΕΤΑΔ) - Ταμείο Αξιοποίησης Ιδιωτικής Περιουσίας του Δημοσίου (ΤΑΙΠΕΔ)». 7. Η με αριθμό 350/11-2-2019 επίκαιρη ερώτηση του Βουλευτή Αττικής της Νέας Δημοκρατίας κ. Γεωργίου Βλάχου προς τον Υπουργό Οικονομικών, με θέμα: «Λογαριασμός Επικούρησης της Εθνικής Τράπεζας της Ελλάδος (ΛΕΠΕΤΕ)». 8. Η με αριθμό 351/11-2-2019 επίκαιρη ερώτηση του Βουλευτή Ηλείας της Δημοκρατικής Συμπαράταξης κ. Ιωάννη Κουτσούκου προς τον Υπουργό Οικονομικών, με θέμα: «Η σκοπιμότητα και η μεθόδευση της μεταφοράς στο υπερταμείο κατ' απαίτηση των δανειστών πενήντα ενός ακινήτων του δημοσίου στον Δήμο Πύργου». 9. Η με αριθμό 328/4-2-2019 επίκαιρη ερώτηση του Βουλευτή Α΄ Αθηνών της Νέας Δημοκρατίας κ. Βασιλείου Κικίλια προς τον Υπουργό Εθνικής Άμυνας, με θέμα: «Κρίσεις της Ανώτατης Ηγεσίας στις Ένοπλες Δυνάμεις (ΕΔ)». 10. Η με αριθμό 316/29-1-2019 επίκαιρη ερώτηση του Βουλευτή Λακωνίας της Δημοκρατικής Συμπαράταξης κ. Λεωνίδα Γρηγοράκου προς τον Υπουργό Υγείας, με θέμα: «Καθυστερήσεις στη διακομιδή ασθενών από το ΕΚΑΒ σε μονάδες εντατικής θεραπείας λόγω έλλειψης ιατρικού προσωπικού». 11. Η με αριθμό 332/5-2-2019 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας, σχετικά με τα χρόνια προβλήματα της Ψυχιατρικής Κλινικής του Πανεπιστημιακού Γενικού Νοσοκομείου Ηρακλείου (ΠΑΓΝΗ). 12. Η με αριθμό 329/4-2-2019 επίκαιρη ερώτηση του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Υγείας, με θέμα: «Δημιουργία Τμήματος Βραχείας Νοσηλείας /Ογκολογικής Κλινικής στο Γενικό Νοσοκομείο Δράμας». 13. Η με αριθμό 322/4-2-2019 επίκαιρη ερώτηση του Βουλευτή Λάρισας της Δημοκρατικής Συμπαράταξης κ. Κωνσταντίνου Μπαργιώτα προς τον Υπουργό Υγείας, με θέμα: «Υπερκοστολογήσεις με τα χημικοθεραπευτικά σκευάσματα». 14. Η με αριθμό 262/9-1-2019 επίκαιρη ερώτηση του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εθνικής Άμυνας, με θέμα: «Επιτακτική ανάγκη αυξήσεως της στρατιωτικής θητείας». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 2932/31-10-2018 ερώτηση του Βουλευτή Β΄ Αθηνών της Δημοκρατικής Συμπαράταξης κ. Γεωργίου - Δημητρίου Καρρά προς τον Υπουργό Οικονομικών, με θέμα: «Αποδέσμευση του Δημοτικού Κλειστού Γυμναστηρίου “Νίκης 2ου Λυκείου” Αγίας Βαρβάρας από το υπερταμείο». Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Κατ' αρχάς επιτρέψτε μου να σας ανακοινώσω τις επίκαιρες ερωτήσεις, για τις οποίες υπάρχει η σχετική επιστολή από τον Γραμματέα της Κυβέρνησης, που δεν θα συζητηθούν. Η πρώτη με αριθμό 383/26-2-2019 επίκαιρη ερώτηση πρώτου κύκλου του Βουλευτή Β΄ Αθηνών του Συνασπισμού Ριζοσπαστικής Αριστεράς κ. Παναγιώτη Κουρουμπλή προς τον Υπουργό Περιβάλλοντος και Ενέργειας, με θέμα: «Ανταποδοτικά τέλη μεγάλων υδροηλεκτρικών σταθμών», δεν θα συζητηθεί λόγω κωλύματος του Υπουργού. Η δεύτερη με αριθμό 388/26-2-2019 επίκαιρη ερώτηση πρώτου κύκλου του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Εσωτερικών, με θέμα: «Η κυβέρνηση προαναγγέλλει επιλεκτική κατάτμηση δήμων με μικροκομματικά κριτήρια, λίγο πριν τις δημοτικές εκλογές, προκαλώντας σύγχυση και αναστάτωση», δεν θα συζητηθεί λόγω κωλύματος του Υπουργού. Η πρώτη με αριθμό 389/26-2-2019 επίκαιρη ερώτηση δεύτερου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Παιδείας, Έρευνας και Θρησκευμάτων, με θέμα: «Προκήρυξη θέσεως καθηγητή Σηροτροφίας - Μελισσοκομίας στο Δημοκρίτειο Πανεπιστήμιο Θράκης», δεν θα συζητηθεί λόγω φόρτου εργασίας του Υπουργού. Η τέταρτη με αριθμό 279/15-1-2019 επίκαιρη ερώτηση δευτέρου κύκλου του Βουλευτή Ηρακλείου της Δημοκρατικής Συμπαράταξης κ. Βασιλείου Κεγκέρογλου προς τον Υπουργό Ναυτιλίας και Νησιωτικής Πολιτικής, με θέμα: «Άμεσες ενέργειες για να ενταχθεί η Κρήτη στο μεταφορικό ισοδύναμο», δεν θα συζητηθεί λόγω κωλύματος του Υπουργού. Η αιτία είναι ότι έχει συζητηθεί ερώτηση με ίδιο περιεχομένου του ίδιου Βουλευτή Ηρακλείου της Δημοκρατικής Συμπαράταξης κ. Βασιλείου Κεγκέρογλου. Βέβαια, ενθυμούμαι ότι ο κ. Κεγκέρογλου επιμένει. Είναι η τρίτη φορά και κάποια στιγμή πρέπει, έστω και αν έχει συζητηθεί, ο Υπουργός να έρθει. Όπως ανέφερα, ήδη, υπάρχει σχετική επιστολή από τον Γραμματέα της Κυβέρνησης για τις απουσίες των Υπουργών και θα ήθελα να υπενθυμίσω, παρ' ότι αυτή τη στιγμή στην Αίθουσα είμαστε όλοι Κοινοβουλευτικοί, και είμαι σίγουρος ότι το γνωρίζουμε, πως στο άρθρο 66 παράγραφος 5 οι ομιλητές - είτε είναι Υπουργοί είτε είναι Βουλευτές - αποτείνονται αποκλειστικά προς τη Βουλή και ποτέ προς Βουλευτή ή Βουλευτές. Απευθύνονται από τη θέση τους προς τον Πρόεδρο και από το Βήμα προς τη Βουλή και ουδέποτε προς το κοινό που υπάρχει στα θεωρεία. Το λέω αυτό, διότι χθες έγινε μία παράβαση του Κανονισμού από τον συμπαθή κ. Πετρόπουλο, που απευθύνθηκε στους μαθητές που ήταν στα θεωρεία. Εγώ δεν θα απαντήσω επί της ουσίας, γιατί υπάρχει ισχυρότατος αντίλογος, γιατί απαγορεύεται στον Προεδρεύοντα να το κάνει. Θα ήθελα, όμως, να παρακαλέσω να τηρούμε όλοι μας τον Κανονισμό. Έχει και παρακάτω άλλα άρθρα που λέει για τις πειθαρχικές ποινές που οφείλει ο Προεδρεύων να επιβάλει σε όποιον παραβαίνει το άρθρο 66 παράγραφος 5. Αρχίζουμε με τη συζήτηση της δεύτερης με αριθμό 357/13-2-2019 επίκαιρης ερώτησης δεύτερου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Περιβάλλοντος και Ενέργειας, με θέμα: «Καθυστέρηση αποκατάστασης ανισοτήτων σε επαγγελματίες αγρότες/ιδιοκτήτες φωτοβολταϊκών σταθμών». Ο κ. Σαρίδης έχει τον λόγο.
Ευχαριστώ, κύριε Πρόεδρε. Σήμερα έχουμε έρθει εδώ για να συζητήσουμε μία αδικία, την οποία την έχει αναγνωρίσει η Κυβέρνηση διά στόματος και του κ. Σταθάκη αλλά και διά στόματος του προκάτοχού του κ. Σκουρλέτη. Σύμφωνα με το ν.4254/2014, οι τιμές πώλησης της ηλεκτρικής ενέργειας στους κατά επάγγελμα αγρότες ιδιοκτήτες φωτοβολταϊκών σταθμών μειώθηκαν κατά 12%. Η εν λόγω μείωση επεβλήθη οριζόντια, όμως χωρίς να λάβει, κύριε Υπουργέ, κρίσιμες παραμέτρους υπ' όψιν της, όπως ήταν ο χρόνος σύνδεσης και το κόστος κατασκευής. Συνέπεια αυτής της οριζόντιας μη μετροποιημένης ουσιαστικά μείωσης ήταν ο συντελεστής απόδοσης των επενδεδυμένων κεφαλαίων να διαφοροποιηθεί δραστικά σε σχέση με άλλους παραγωγούς και έτσι να μειωθεί εις βάρος αυτών των οποίων κατασκεύασαν τα έτη 2011-2013 και προς όφελος αυτών που κατασκεύασαν τα έτη 2011-2012 και προς όφελος αυτών που κατασκεύασαν το 2013. Επιπροσθέτως, η οριζόντια μείωση αντιτίθεται στον σκοπό του νόμου που κατά την αιτιολογική του έκθεση ήταν η βιωσιμότητα του λογαριασμού ΑΠΕ με μείωση μεν των συμβασιοποιημένων τιμών, επί τη βάσει, όμως, των αντικειμενικών και εύλογων παραμέτρων, οι οποίες συνδέονται κυρίως με το κόστος κατασκευής κατά τρόπο ώστε να είναι δίκαιος ο διαχωρισμός. Οι μοναδικοί, οι οποίοι αδικήθηκαν από τον συγκεκριμένο νόμο ήταν οι κατ' επάγγελμα αγρότες, οι ιδιοκτήτες φωτοβολταϊκών σταθμών. Δεν θα μπω σε στοιχεία. Τα γνωρίζετε. Δεν θα μιλήσω για δηλώσεις σας. Τις έχετε κάνει. Και δεν θα πω αν έχετε αποδεχθεί την αδικία τη συγκεκριμένη. Την έχετε αποδεχτεί. Κατόπιν τούτου, ερωτάστε κύριε Υπουργέ: Προτίθεστε να υλοποιήσετε τις προαναγγελθείσες παρεμβάσεις για να αποκαταστήσετε την ίση μεταχείριση των αγροτών; Προτίθεστε να αιτιολογήσετε τον σκοπό εφαρμογής της οριζόντιας μείωσης αντί της παραμετροποιημένης, που αναφέρεται στην αιτιολογική έκθεση του νόμου; Ευχαριστώ πολύ, κύριε Πρόεδρε.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι οι Βουλευτές της Νέας Δημοκρατίας κ.κ. Θεοχάρης Θεοχάρης και Ιωάννης Πλακιωτάκης ζητούν ολιγοήμερη άδεια απουσίας στο εξωτερικό. Η Βουλή εγκρίνει;
Συνεπώς η Βουλή ενέκρινε τις ζητηθείσες άδειες. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε Σαρίδη, όπως ξέρετε, ο λογαριασμός των ανανεώσιμων πηγών ενέργειας χρηματοδοτείται από τρεις κατά κύριο λόγο πηγές: το ΕΤΜΕΑΡ, που πληρώνουν οι καταναλωτές, το τέλος προμηθευτή, το οποίο επιβλήθηκε επί δικής μας Κυβέρνησης και το οποίο προσπαθούσε να ισοσκελίσει το έλλειμμα του προϋπολογισμού, και οι εκπομπές CO2, οι οποίες αποδίδονται σε αυτόν τον λογαριασμό. Η προηγούμενη κυβέρνηση είχε φτιάξει ένα σύστημα με τις ανανεώσιμες πηγές ενέργειας, το οποίο παρήγαγε τεράστια ελλείμματα και όταν λέμε τεράστια, εννοούμε ότι το 2014, που έγινε το new deal, το έλλειμμα έτρεχε στα 600 εκατομμύρια ετησίως. Συνεπώς, τι έκανε το new deal; Οι τιμές που έπαιρναν οι παραγωγοί τα προηγούμενα χρόνια ήταν με βάση μια φόρμουλα, όπως είπατε σωστά. Η φόρμουλα είχε βάση και έχει βάση, διότι υπολογίζει το πώς αλλάζει η τιμή του φωτοβολταϊκού κάθε χρόνο και παίρνει και άλλους παράγοντες. Έκανε, λοιπόν, το new deal με μια οριζόντια περικοπή και όχι με παραμετροποίηση, όπως υποδηλώσατε. Και σε κάποιες κατηγορίες, πιθανόν με βάση αυτό το new deal και την οριζόντια περικοπή, να επηρεάστηκε η απόδοση που έχουν αυτές οι δραστηριότητες. Εμείς καλούμασταν να ισοσκελίσουμε έναν τεράστιο ελλειμματικό προϋπολογισμό των ανανεώσιμων πηγών ενέργειας με πρόθεσή μας να μην επιβαρύνουμε επιπρόσθετα τους καταναλωτές με αύξηση του ΕΤΜΕΑΡ. Το κάναμε αυτό με το τέλος προμηθευτή. Κάναμε μια διαχείριση του λογαριασμού σταδιακής απομείωσης του ελλείμματος και φτάσαμε στο 2018 να έχουμε πλεόνασμα στον λογαριασμό, το οποίο είναι πολύ σημαντικό. Αυτό το πλεόνασμα μάς επέτρεψε αφ' ενός μεν να καθαρίσουμε όλα τα προηγούμενα χρόνια, άρα δεν χρωστάει καθόλου - ΕΛΑΠΕ προηγούμενο χρόνο, 2014, 2015, 2016 έχουν όλα εκκαθαριστεί - και ταυτόχρονα έχουμε ένα πλεόνασμα της τάξης των 160 εκατομμυρίων φέτος, από το οποίο περίπου τα 70 εκατομμύρια έχει συμφωνηθεί να είναι αποθεματικό για να μπορεί να μην εμφανιστεί κανένα πρόβλημα στο μέλλον. Ταυτόχρονα, παραλάβαμε την αποπληρωμή των παραγωγών ΑΠΕ με καθυστέρηση, να πληρώνονται δηλαδή με καθυστέρηση σχεδόν ενός χρόνου, σε ορισμένες περιπτώσεις και παραπάνω. Τώρα πια πληρώνονται μέσα σε ενενήντα μέρες, οριακά καμμιά φορά. Μπορεί να είναι λίγο πάνω από τις ενενήντα, όπως προβλέπει ο νόμος. Άρα, φέραμε μια ισορροπία στο σύστημα. Καταργήσαμε το τέλος προμηθευτή, το οποίο επιβάλαμε στους προμηθευτές ενέργειας για να μην αυξήσουμε το ΕΤΜΕΑΡ. Καταργήσαμε αυτό και καταργήσαμε και το ειδικό τέλος λιγνίτη. Και έχουμε πλέον έναν λογαριασμό πλεονασματικό και με ένα σημαντικό απόθεμα, το οποίο διασφαλίζει ότι ο μηχανισμός είναι απόλυτα ισοσκελισμένος. Η προσπάθειά μας, λοιπόν, αυτά τα χρόνια - και γι' αυτό δεν αγγίξαμε καθόλου το new deal - ήταν να προχωρήσουμε, να αντιμετωπίσουμε το μείζον πρόβλημα και να μην παρέμβουμε καθόλου στο new deal, όπως είχε γίνει το 2014. Από εκεί και πέρα, είναι σημαντικό το γεγονός ότι όλο το σύστημα των ΑΠΕ άλλαξε. Τελειώσαμε με τις εγγυημένες τιμές στους παραγωγούς ΑΠΕ, εισαγάγαμε τον θεσμό των διαγωνισμών. Άρα, από τούδε και εφεξής δεν υπάρχουν εγγυημένες τιμές στις ΑΠΕ. Εισαγάγαμε τους διαγωνισμούς με το ν.4414/2016 με τεράστιο θετικό αντίκτυπο. Όπως ξέρετε, οι τιμές παραγωγής στα αιολικά και στα φωτοβολταϊκά έχουν φτάσει, με βάση τους τελευταίους διαγωνισμούς, σε μια τιμή ανάμεσα στα 60 και 70 ευρώ. Υπενθυμίζω ότι οι εγγυημένες τιμές στο παρελθόν ήταν 250 με 300 ευρώ. Και οι τελευταίες εγγυημένες τιμές που δόθηκαν το 2017 ήταν 100 ευρώ για τα αιολικά. Συνεπώς, μιλάμε για μια τεράστια πτώση των τιμών με τις διαγωνιστικές διαδικασίες. Τώρα πια οι ΑΠΕ είναι και οικονομικά αποδοτικές, πέρα από τον ισχυρό περιβαλλοντικό τους αντίκτυπο. Συνεπώς, η απάντησή μου στην ερώτησή σας είναι ότι τώρα που έχουν δημιουργηθεί προϋποθέσεις - έχουμε ένα πλεονασματικό ΕΛΑΠΕ, έχουμε καταργήσει τη χρέωση του προμηθευτή και το τέλος λιγνίτη και μας δίνεται η δυνατότητα να δούμε πιο αναλυτικά και να διορθώσουμε μικροαδικίες που υπήρχαν στο new deal - είμαστε ανοικτοί σε συζήτηση. Και ελπίζουμε ότι σύντομα θα μπορέσουμε να βρούμε μια λύση στα υπαρκτά προβλήματα που παρήγαγε το new deal. Ευχαριστώ.
Κύριε Σαρίδη, έχετε τον λόγο.
Ευχαριστώ πολύ, κύριε Πρόεδρε. Κύριε Υπουργέ, χαίρομαι πραγματικά που υπάρχει πλεόνασμα στον λογαριασμό. Από αυτό το πλεόνασμα ουσιαστικά να άρετε και αυτή την αδικία. Για να μην αφήνουμε με μια γενική διάσταση το θέμα, να σας θυμίσω ότι στις 28-2-2017 είχατε απαντήσει σε αντίστοιχη ερώτηση ότι το Υπουργείο Περιβάλλοντος και Ενέργειας εξετάζει τη δυνατότητα υιοθέτησης παρεμβάσεως για την αντιμετώπιση του προβλήματος. Το αποδεχτήκατε και σήμερα αυτό. Και επειδή ο χρόνος της συγκεκριμένης Κυβέρνησης ουσιαστικά φτάνει στο τέλος του, είτε τρεις μήνες είναι αυτός είτε πέντε μήνες είτε έξι μήνες, και επειδή έχετε αποδεχτεί ότι υπάρχει, όντως, αδικία για τη συγκεκριμένη μερίδα των συμπολιτών μας, καλό θα ήταν να γίνετε πιο σαφής, να το πω έτσι, στο τι λύση θα δώσετε για το συγκεκριμένο πρόβλημα και πότε ακριβώς θα έχετε τη δυνατότητα αυτή. Ευχαριστώ πολύ, κύριε Πρόεδρε.
Κύριε Υπουργέ, έχετε τον λόγο, αν θέλετε να συμπληρώσετε κάτι.
Ευχαριστώ, κύριε Πρόεδρε. Η τελευταία εικόνα που έχω είναι η προσπάθεια να γίνουν ακριβείς υπολογισμοί. Επί της αρχής να διευκρινίσω ότι δεν θέλουμε να ανακατανέμουμε πόρους ανάμεσα σε μια και σε άλλη κατηγορία, να μειώσουμε δηλαδή κάποιες. Έχουμε μια καλύτερη εικόνα τώρα για το κόστος όποιων μικροδιορθώσεων χρειάζονται. Ευχαριστώ.
Επόμενη είναι η τρίτη με αριθμό 369/18-2-2019 επίκαιρη ερώτηση δεύτερου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Περιβάλλοντος και Ενέργειας με θέμα: «Να μην εγκατασταθεί από τη ΔΕΗ αιολικό πάρκο πάνω από το Μαρμάρι Ευβοίας». Κύριε Καραθανασόπουλε, έχετε τον λόγο.
Ευχαριστώ, κύριε Πρόεδρε. Το συγκεκριμένο ζήτημα, το οποίο έχει ανακύψει με το αιολικό πάρκο της ΔΕΗ αλλά και με το νέο τοπίο που ετοιμάζεται από την εταιρεία «QUEST», έχει ξεσηκώσει πολύ σοβαρές αντιδράσεις, κύριε Υπουργέ. Το γνωρίζετε καλά αυτό. Όλοι οι κάτοικοι της κοινότητας του Μαρμαρίου αντιδρούν. Υπάρχει απόφαση του τοπικού συμβουλίου του Μαρμαρίου που είναι αρνητική στην εγκατάσταση τόσο του αιολικού πάρκου της ΔΕΗ όσο και στα άλλα αιολικά πάρκα που σχεδιάζονται, καθώς, επίσης, υπάρχει ομόφωνη απόφαση και από το δημοτικό συμβούλιο της Καρύστου που συμφωνεί με τα παραπάνω, δηλαδή με τη μη εγκατάσταση αιολικών πάρκων στην περιοχή. Υπάρχουν αυτές οι αποφάσεις. Εγώ θα τις καταθέσω για τα Πρακτικά, κύριε Υπουργέ, γιατί σας έχουν, απ' ό,τι γνωρίζω, σταλεί και οι αποφάσεις αυτές. Ποιο είναι το πρόβλημα με το συγκεκριμένο αιολικό πάρκο και γενικά με τα αιολικά πάρκα στην περιοχή του Μαρμαρίου Ευβοίας; Είναι το εξής: Η «ΔΕΗ ΑΝΑΝΕΩΣΙΜΕΣ Α.Ε.» ήδη έχει ξεκινήσει τις εργασίες για να εγκατασταθεί αιολικό πάρκο που περιλαμβάνει πέντε ανεμογεννήτριες σε μια πλαγιά, η οποία είναι ακριβώς πάνω από τον οικισμό του Μαρμαρίου και είναι στην ίδια θέση που λειτουργούσε ένα παλιό αιολικό πάρκο. Στη θέση αυτού εγκαθίσταται το καινούργιο. Υπήρχαν σημαντικές επιπτώσεις, κύριε Υπουργέ, από τη λειτουργία του παλιού αιολικού πάρκου. Υπήρχε τεράστια ηχορύπανση, γιατί ήταν ακριβώς πάνω από τον οικισμό. Μάλιστα, είχε αποκολληθεί ένα πτερύγιο από τις παλιές ανεμογεννήτριες που λειτουργούσαν και είχε εκτοξευτεί σε απόσταση εκατοντάδων μέτρων και δεν υπήρξαν θύματα κατά τύχη. Βεβαία, έχει πολύ αρνητικές επιπτώσεις συνολικά στη λειτουργία του οικισμού και στις υπόλοιπες οικονομικές δραστηριότητες, πολύ δε περισσότερο όταν σχεδιάζεται να εγκατασταθεί και νέο πάρκο δίπλα στο πάρκο της ΔΕΗ από την εταιρεία «QUEST». Από αυτή την άποψη, λοιπόν, είναι λογική η ανησυχία των κατοίκων για την εξέλιξη των πραγμάτων. Αυτό το οποίο ζητούν είναι αφ' ενός μεν να σταματήσει η εγκατάσταση του νέου αιολικού πάρκου της ΔΕΗ, να μην εγκατασταθούν άλλα πάρκα στην περιοχή που γειτνιάζουν πάνω από τον οικισμό του Μαρμαρίου και βεβαίως ζητούν, μέσα και από την ίδια την παρέμβαση και την ερώτηση την οποία καταθέσαμε, να αλλάξει ο σχεδιασμός συνολικά εγκατάστασης των αιολικών πάρκων που γειτνιάζουν σε οικισμούς και να λαμβάνεται υπ' όψιν στις περιβαλλοντολογικές μελέτες όχι μόνο το πάρκο, αλλά και τα συνοδά έργα, τα έργα οδοποιίας, τα δίκτυα μεταφοράς, οι υποσταθμοί. Κοντά στον οικισμό υπάρχει ένας υποσταθμός ο οποίος θα συνδέει ακριβώς τα δίκτυα με τα αιολικά πάρκα. Ο υποσταθμός και αυτός με τη σειρά του εγκυμονεί κινδύνους για την υγεία των κατοίκων, εφόσον είναι κοντά στον οικισμό. Αυτά τα δύο βασικά ερωτήματα είναι που θέτουν και οι κάτοικοι και τα οποία θέτουμε κι εμείς με την επίκαιρη ερώτηση, κύριε Υπουργέ.
Κύριε Υπουργέ, έχετε τον λόγο.
Όπως ξέρετε, το συγκεκριμένο έργο είναι παλιό έργο. Υπάρχουν δεκαεπτά ανεμογεννήτριες της ΔΕΗ παλιάς κοπής και τεχνολογίας. Η ΔΕΗ καλώς κάνει αντικατάστασή τους με έναν πολύ μικρότερο αριθμό - νομίζω με έξι - καινούργιων ανεμογεννητριών στο ίδιο μέρος. Άρα, η ΔΕΗ αντικαθιστά τις δεκαεπτά ανεμογεννήτριες με έξι. Οι καινούργιες ανεμογεννήτριες έχουν μηδενικό σχεδόν, πολύ χαμηλό επίπεδο θορύβου, σε σχέση με τις παλιές, τις οποίες αντικαθιστά. Είναι πολύ χαμηλό, σύμφωνα με όλα τα δεδομένα πλέον που έχουν οι καινούργιες ανεμογεννήτριες. Άρα, δεν προστίθεται κάτι στην περιοχή, αλλά υποκαθίσταται ένα παλιό σύστημα, το οποίο προϋπήρχε, με ένα καινούργιο με πολύ μικρότερο αριθμό ανεμογεννητριών. Στη συγκεκριμένη περίπτωση, τα συμπληρωματικά έργα είναι εκεί. Χρησιμοποιούνται τα υπάρχοντα καλώδια και η σύνδεση του συγκεκριμένου αιολικού πάρκου με το δίκτυο. Συνεπώς, είναι απόλυτα συμβατό και απόλυτα νόμιμο φυσικά, διότι, όπως ξέρετε, η νομοθεσία πλέον για την εγκατάσταση έργων έχει το ειδικό χωροταξικό για τις ΑΠΕ: Ξεχωρίζει τις περιοχές υψηλής προτεραιότητας, που είναι η συγκεκριμένη ευρύτερη περιοχή. Έχει σαφείς περιορισμούς 8% της έκτασης ανά δήμο, μία ανεμογεννήτρια ανά στρέμμα και η αύξηση, η αλλαγή αυτού του ποσοστού θέλει ως προϋπόθεση τη σύμφωνη γνώμη του δημοτικού συμβουλίου, η αύξηση, επαναλαμβάνω, πέρα από αυτό που προβλέπει το ειδικό χωροταξικό. Άρα, η συγκεκριμένη επένδυση είναι απόλυτα νόμιμη. Εμείς ενθαρρύνουμε το repowering των παλιών έργων, την αντικατάσταση δηλαδή των παλιών αιολικών πάρκων με καινούργια, στο ίδιο σημείο και με σύγχρονες ανεμογεννήτριες. Είναι απόλυτα νόμιμο. Έχει πάρει πλήρη αδειοδότηση, περιβαλλοντική και άλλη. Τώρα αν ήθελα να το θέσω στο ευρύτερο πλαίσιο, όπως ξέρετε σήμερα οι ΑΠΕ αποτελούν ένα σημαντικό μέρος του ενεργειακού μας δυναμικού. Περίπου το 29% της ενέργειας που παράγεται στη χώρα είναι από ΑΠΕ. Ο στόχος που βάλαμε για το 2030, με βάση τον Εθνικό Ενεργειακό Σχεδιασμό που καταθέσαμε στην Ευρωπαϊκή Ένωση, είναι για αύξηση των ΑΠΕ στο 57% της παραγωγής ενέργειας στη χώρα το 2030. Συνεπώς, η ανάπτυξη των ΑΠΕ είναι αναπόσπαστο κομμάτι του εθνικού σχεδίου πλέον για την ενέργεια και την κλιματική αλλαγή. Στο πλαίσιο αυτό νομίζω ότι χρειάζονται επιπρόσθετα μέτρα για να υπάρχουν διασφαλίσεις. Αυτό κάνει η αναθεώρηση του ειδικού χωρικού για τις ΑΠΕ, το οποίο έχει ξεκινήσει, που θα αφορά την κατανομή των ΑΠΕ στον χώρο. Αυτό ενισχύεται από τον θεσμό των ενεργειακών κοινοτήτων, έναν νόμο τομή που δημιουργεί τον χώρο για ενεργή συμμετοχή και των πολιτών και της τοπικής αυτοδιοίκησης στην παραγωγή καθαρής ενέργειας και φυσικά, στην αντικατάσταση του θεσμικού πλαισίου, όπως είπα και στην προηγούμενη ερώτηση, με διαγωνιστικές διαδικασίες πλέον, οι οποίες έχουν καταστήσει τις ΑΠΕ απόλυτα ανταγωνιστικές με τις άλλες πηγές παραγωγής ενέργειας, τον λιγνίτη και το φυσικό αέριο.
Κύριε Καραθανασόπουλε, έχετε τον λόγο.
Πραγματικά, κύριε Πρόεδρε, δεν μπορούμε να καταλάβουμε τη λογική της Κυβέρνησης. Ποια ήταν η λογική που εκφράστηκε από τον κύριο Υπουργό; Ότι εφόσον υφίστανται αυτά που υφίστανται οι κάτοικοι του οικισμού του Μαρμαρίου, να συνεχίσουν να τα υφίστανται με το νέο πάρκο. Αφού υπήρχε το παλιό και είχαν προβλήματα, συνεχίζουν να έχουν νέα προβλήματα και με την καινούργια εγκατάσταση, αντί να προσπαθήσουμε να ανακουφίσουμε, να βελτιώσουμε την ποιότητα ζωής των κατοίκων της περιοχής και μάλιστα όχι μόνο με τη νέα εγκατάσταση, αλλά και με το καινούργιο πάρκο που είναι να ιδρυθεί της ιδιωτικής εταιρείας «QUEST». Άρα, είναι επιπλέον φόρτος. Εφόσον περνούσαν τα δίκτυα πάνω από τα κεφάλια τους, να συνεχίσουν να περνάνε. Εφόσον λειτουργούσε υποσταθμός δίπλα στα σπίτια τους, να συνεχίσει να λειτουργεί. Αυτό είναι παράλογο, κύριε Υπουργέ. Από αυτή την άποψη, είναι φανερό ότι υπάρχει μια διαφορετικότητα στην ιεράρχηση των προτεραιοτήτων, σε σχέση με την Κυβέρνηση. Δεν είναι παράλογοι οι κάτοικοι που όλοι αντιδρούν. Δεν είναι παράλογο το δημοτικό συμβούλιο της Καρύστου που έβγαλε ομόφωνη απόφαση. Κάποιο πρόβλημα υπάρχει. Γιατί, βεβαίως, μπορεί να λέτε εσείς ότι υπάρχουν νόμοι, υπάρχουν διατάξεις που προβλέπουν μια σειρά ζητήματα, αλλά στην ίδια χώρα ζούμε και η πραγματικότητα είναι τελείως διαφορετική. Δεν υπάρχει κανένας σεβασμός σε οτιδήποτε υπάρχει και οι διατάξεις είναι κομμένες και ραμμένες στα μέτρα του συμφέροντος. Εμείς, κύριε Υπουργέ, δεν δαιμονοποιούμε καμμία πηγή ενέργειας ούτε, από την άλλη μεριά, εκθειάζουμε καμμία πηγή ενέργειας. Τι λέμε, όμως; Ποιο είναι το βασικό; Λέμε ότι στο συγκεκριμένο κοινωνικοοικονομικό σύστημα στο οποίο ζούμε, στο όνομα της διασφάλισης του κέρδους, της καπιταλιστικής κερδοφορίας, θυσιάζεται και η προστασία της ανθρώπινης ζωής και η προστασία του περιβάλλοντος. Επειδή ζούμε σ' αυτή τη χώρα, υπάρχει αναρχία στην εγκατάσταση των αιολικών πάρκων, κύριε Υπουργέ; Βεβαίως, υπάρχει αναρχία. Υπάρχει υπερσυγκέντρωση αιολικών πάρκων σε περιοχές με υψηλό δείκτη ανέμων; Βεβαίως. Αυτό έχει επιπτώσεις; Πολύ μεγάλες επιπτώσεις έχει, κύριε Υπουργέ. Έχει επιπτώσεις όχι μόνο στην ποιότητα ζωής, αλλά έχουμε και πλημμυρικά φαινόμενα. Τα ζητήματα της Κεφαλλονιάς είναι επιβεβαιωτικά αυτού. Οι πλημμύρες υπήρξαν λόγω ακριβώς της διαμόρφωσης αιολικών πάρκων και της μη αντιμετώπισης των πηγών απορροής των χειμάρρων. Υπάρχουν καταστροφές άλλων παραγωγικών δραστηριοτήτων που μάλιστα οι παραγωγικές δραστηριότητες συγκρατούν τους κατοίκους στις περιοχές. Στην κτηνοτροφία, τη γεωργία, τη μελισσοκομία υπάρχουν τεράστιες επιπτώσεις στη βιοποικιλότητα και όλα αυτά λόγω της υπερσυγκέντρωσης. Εμείς, λοιπόν, λέμε ότι δεν μπορεί να υπάρξει μια σχεδιασμένη ανάπτυξη που να ικανοποιεί συνδυαστικά τις ανάγκες και για τον ενεργειακό σχεδιασμό και για την ενεργειακή ασφάλεια και για φθηνό ρεύμα για τις λαϊκές οικογένειες και για την προστασία του περιβάλλοντος. Άρα αυτό το οποίο ζητάμε, αυτό το οποίο απαιτούν οι κάτοικοι είναι να υπάρξει ειδική μέριμνα και νομοθετική, παρ' ότι δεν τους διασφαλίζει, όσον αφορά την εγκατάσταση δίπλα σε οικισμούς. Είναι ακριβώς πάνω από τα κεφάλια τους και επειδή είναι πλαγιά, καταλαβαίνετε πάρα πολύ καλά ότι τα μέτρα είναι τελείως διαφορετικά άμα είναι πάνω από το κεφάλι σου. Μπορεί να υπάρχει η απόσταση που το επιτρέπει, αλλά βρίσκεται ακριβώς πάνω από τον οικισμό. Δεύτερον, η όποια εγκατάσταση δεν πρέπει να συνυπολογίζει τις αρνητικές επιπτώσεις σε άλλες παραγωγικές δραστηριότητες; Γιατί, λοιπόν, να καταστρέφονται άλλες παραγωγικές δραστηριότητες; Τέτοιου είδους μετρήσεις, όμως, δεν υπάρχουν σε καμμία μελέτη εγκατάστασης αιολικού πάρκου. Δεν πρέπει να υπάρχει μελέτη για τη διαχείριση των υδάτινων πόρων και των χειμάρρων, για τη διευθέτησή τους; Καμμία απολύτως μελέτη, με αποτέλεσμα να έχουμε πλημμύρες. Δεν πρέπει να υπάρχουν ζητήματα που να αφορούν την προστασία της χλωρίδας και της πανίδας και αυτό όχι μόνο για τα αιολικά πάρκα που είπα και πριν, αλλά συνολικότερα και για τα συνοδευτικά έργα, τα έργα οδοποιίας, τα έργα μεταφοράς και τις γραμμές μεταφοράς και τους υποσταθμούς; Έτσι, λοιπόν, αυτό το ζήτημα θέτουμε και πάλι, κύριε Υπουργέ. Ζητάμε να ανακληθεί το αιολικό πάρκο της ΔΕΗ, ζητάμε τη μη εγκατάσταση νέου πάρκου, να ξηλωθούν οι παλιές ανεμογεννήτριες από εκεί και να μην υπάρξει καμμία έκδοση νέας άδειας για πάρκο στην περιοχή που βρίσκεται στον οικισμό του Μαρμαρίου.
Κύριε Υπουργέ, έχετε τον λόγο.
Είναι υπερβολικές οι ανησυχίες ότι η αιολική ενέργεια έχει τέτοιες επιπτώσεις στη γεωργία, στην κτηνοτροφία, στη μελισσοκομία και πολλά άλλα.
Δεν είπαμε για την αιολική ενέργεια, κύριε Υπουργέ.
Κύριε Καραθανασόπουλε, είστε παλιός κοινοβουλευτικός. Μην κάνουμε αυτά τα λάθη.
Είπαμε για τον τρόπο εγκατάστασης, κύριε Υπουργέ.
Αφήστε τον Υπουργό να απαντήσει. Σας άκουγε χωρίς να βγάλει τσιμουδιά! Συνεχίστε, κύριε Υπουργέ.
Ζούμε σε μια πολύ μεγάλη μετάβαση στην Ευρώπη. Το ότι η Γερμανία θα έκλεινε τα πυρηνικά της εργοστάσια και θα παρήγαγε από ΑΠΕ αυτή την ποσότητα ενέργειας ήταν αδιανόητο πριν από μερικά χρόνια. Το έκανε μέσα σε πέντε χρόνια. Οι περιβαλλοντικές και άλλες μέριμνες αποτελούν πλέον μια γνωστή διαδικασία. Την επόμενη φορά που θα προσγειωθείτε στη Βιέννη, θα δείτε ότι όσο βλέπει το μάτι σας στην πρωτεύουσα υπάρχει ένα δάσος από ανεμογεννήτριες, εκατοντάδες, χιλιάδες σ' έναν ατελείωτο κάμπο. Τι σημαίνει αυτό; Σημαίνει ότι δεν έχουμε πλέον φοβίες όσον αφορά τα αποτελέσματα, διότι είναι μια πραγματικότητα. Οι χώρες που θέλουν να κάνουν γρήγορη μετάβαση στις ΑΠΕ έχουν κάνει πολύ μεγάλα βήματα. Η Ελλάδα έχει μια πολύ πιο ισορροπημένη ανάπτυξη των ΑΠΕ. Υπάρχουν, βεβαίως, περιοχές υψηλού αιολικού πεδίου, όπως είναι η νότια Εύβοια, που έχει το δεύτερο καλύτερο αιολικό πεδίο στην Ευρώπη. Είναι γνωστό αυτό. Υπάρχει μια ανάπτυξη των αιολικών πάρκων εκεί, με μια μέριμνα - επαναλαμβάνω - ότι υπάρχει ένα όριο, πέρα από το οποίο δεν μπορεί να γίνεται υπερσυγκέντρωση. Συνεπώς θα έλεγα ότι δεν έχει νόημα να υπερδιογκώνουμε φοβίες. Χρειάζεται το ειδικό χωροταξικό να μεριμνά για τις αποστάσεις, τον τρόπο εγκατάστασης, για το σε ποιες περιοχές και μέχρι ποιον βαθμό. Επαναλαμβάνω ότι οι συντελεστές παραμένουν δεδομένοι με βάση την κείμενη νομοθεσία. Το δεύτερο είναι ότι οι περιβαλλοντικές μελέτες κάθε αιολικής δραστηριότητας και φωτοβολταϊκής δραστηριότητας επίσης αποτυπώνονται. Τα συγκεκριμένα έργα είναι μικρά έργα. Μη σκεφτείτε κάτι άλλο. Η αδειοδότηση, όπως ξέρετε, έχει γίνει από την αποκεντρωμένη. Δεν έρχεται καν στο Υπουργείο η συγκεκριμένη αδειοδότηση. Μιλάμε για μικρά έργα, τα οποία θεωρώ ότι είναι διαχειρίσιμα. Συνεπώς η γνώμη μου είναι η εξής: Πρέπει να λαμβάνουμε υπ' όψιν φυσικά όλες τις παρατηρήσεις της τοπικής αυτοδιοίκησης που είναι η κατ' εξοχήν αρμόδια. Προχωράμε, όμως, βήμα - βήμα, χωρίς να δημιουργούμε φοβίες και επιπρόσθετους φραγμούς, σε μια μετάβαση η οποία είναι επιθυμητή από όλους μας. Δεν υπάρχει η παραμικρή αμφιβολία ότι η κλιματική αλλαγή πλέον είναι παράγωγο του CO2. Δεν υπάρχει η παραμικρή αμφιβολία ότι το 2050 θα πρέπει να έχουμε μηδενίσει το CO2, άρα και να παράγουμε μόνο από ΑΠΕ και να καταναλώνουμε, μεταφορές και οτιδήποτε χρησιμοποιούμε σήμερα με μηδενικές παραγωγές CO2. Συνεπώς θα έλεγα με μια λέξη ότι προχωράμε ως χώρα προς αυτή την κατεύθυνση και στη συγκεκριμένη περίπτωση επαναλαμβάνω ότι ενθαρρύνουμε το repowering, γιατί είναι ένα βήμα αντικαστάστασης παλιάς τεχνολογίας με νέα που έχει πολύ καλύτερη απόδοση και ταυτόχρονα καταλαμβάνει πολύ λιγότερο χώρο από πριν και έχει, φυσικά, πολύ μικρότερο αποτύπωμα. Ευχαριστώ.
Γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία τριάντα έξι μαθήτριες και μαθητές και δύο συνοδοί εκπαιδευτικοί από το Μουσικό Γυμνάσιο Δράμας. Συγχαρητήρια για τη δουλειά που κάνετε εκεί. Είναι πολύ γνωστό το Γυμνάσιό σας. Καλώς ήλθατε! [[Χειροκροτήματα απ' όλες τις πτέρυγες της Βουλής]] Ακολουθεί η τρίτη με αριθμό 381/25-2-2019 επίκαιρη ερώτηση πρώτου κύκλου του Βουλευτή Αρκαδίας της Δημοκρατικής Συμπαράταξης κ. Οδυσσέα Κωνσταντινόπουλου προς τον Υπουργό Οικονομίας και Ανάπτυξης, με θέμα: «Σε ποιο στάδιο βρίσκεται η υλοποίηση του έργου προσέλκυσης επισκεπτών στη λίμνη Λάδωνα, ύψους 1.289.618 ευρώ;». Κύριε Κωνσταντινόπουλε, έχετε τον λόγο.
Ευχαριστώ, κύριε Πρόεδρε. Είχα κάνει μια ερώτηση στον αρμόδιο Υπουργό Εσωτερικών κ. Χαρίτση. Το λέω σε εσάς, κύριε Υπουργέ. Προσδιορίστηκε στις 18 Ιανουαρίου, μετά στις 25 Ιανουαρίου και την 1η Φεβρουαρίου ο Υπουργός δήλωσε φόρτο εργασίας. Μετά από μία εβδομάδα δήλωσε αναρμοδιότητα. Τι να σας πω; Κύριε Υπουργέ, δεν ξέρω τι να σας ρωτήσω. Το έκανα επίτηδες. Ξέρετε γιατί; Διότι μου είχε απαντήσει και ο κ. Σταθάκης, όταν ήταν Υπουργός, ότι η περιφέρεια δεν έχει κάνει απολύτως τίποτα. Το βασικό ζητούμενο, όμως, είναι ότι όταν ρωτάμε τον Υπουργό Εσωτερικών, είναι αυτός ο οποίος πρέπει να ζητήσει στοιχεία από την περιφέρεια και αν η περιφέρεια δεν δίνει στοιχεία, δεν λέει γιατί, ενώ έχει ανακοινώσει το έργο, ενώ έχει ανακοινώσει ότι κάνει σύμβαση με τον δήμο, να πει, όπως είπε ο κ. Σκουρλέτης στις 28 Φεβρουαρίου του 2018, ότι η περιφέρεια ευθύνεται γι' αυτόν τον λόγο. Και ξέρετε γιατί σας το λέω αυτό; Όχι τόσο γιατί σε αυτό το έργο έχω εμπλακεί εγώ, αλλά γιατί αυτό το έργο θα σταματήσει την ερημοποίηση μιας ολόκληρης περιοχής. Και επειδή την έχω βιώσει καθώς ζούσα σε αυτή την περιοχή, ήταν κάμπος και έγινε τεχνητή λίμνη. Μετά έφυγε όλος ο κόσμος και τώρα έχουν μείνει κάτι μικρά χωριουδάκια και κάποιοι νέοι άνθρωποι που θα μπορούσαν, μέσα από τη διαδικασία της τεχνητής λίμνης του Λάδωνα και των γύρω, να αξιοποιήσουν δυνάμεις και να μείνουν εκεί. Εδώ και πέντε χρόνια, όμως - πάμε στον έκτο χρόνο τώρα - δεν μπορεί να γίνει τίποτα. Πίστευα πραγματικά - και πιστεύω - ότι η Βουλή και ο αρμόδιος Υπουργός κ. Χαρίτσης που είναι επικεφαλής, πολιτικά προϊστάμενος και των περιφερειών θα μπορούσε να πιέσει τον κ. Τατούλη. Κατανοώ ότι ο κ. Τατούλης δεν θέλει να απαντήσει, γιατί δεν τον στηρίζουμε στις εκλογές. Εντάξει, πολιτικά κατανοητό είναι και αυτό, αλλά έχουν περάσει πέντε ολόκληρα χρόνια. Γι' αυτό και δεν ξέρω τι μπορώ να περιμένω από αυτά που οι ίδιοι οι προκάτοχοί σας μου έχουν δηλώσει. Ευχαριστώ.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Ειλικρινά δεν μπορώ να καταλάβω για ποιον λόγο προχωρήσατε στη συγκεκριμένη διαδικασία, αν δεν είχατε τι να ρωτήσετε ή αν δεν ξέρατε τι επιδιώκετε με μία συγκεκριμένη ερώτηση. Δεύτερον, αν στόχος σας ήταν να εκθέσετε την περιφέρεια και τον περιφερειάρχη, που όπως είπατε δεν στηρίζετε πολιτικά, δεν καταλαβαίνω και πάλι για ποιον λόγο ήρθατε να καταθέσετε στο ελληνικό Κοινοβούλιο ερώτηση καθώς και ποιο είναι το σκεπτικό σας. Αντιλαμβάνομαι ότι μπορεί κάποιος Βουλευτής να επιθυμεί να ασκήσει τα κοινοβουλευτικά του καθήκοντα, ώστε να αναδειχθούν οι αδυναμίες για ένα σημαντικό έργο και το πώς πρέπει να προχωρήσει. Εκτός αν αυτό γίνεται για άλλους λόγους, οι οποίοι δεν αφορούν το ελληνικό Κοινοβούλιο. Παρ' όλα αυτά είναι υποχρέωσή μας να απαντήσουμε επί του συγκεκριμένου έργου, προκειμένου να υπάρχει ένα ξεκάθαρο τοπίο, το οποίο λέει ότι γνωρίζετε πάρα πολύ καλά ότι την ευθύνη για την υλοποίηση του συγκεκριμένου έργου την έχει και ο Δήμος Γορτυνίας αλλά και η Περιφέρεια Πελοποννήσου. Και αυτό το γνωρίζετε προφανώς, επειδή επί ημερών σας, όπως αναφέρετε και στην ερώτησή σας, εντάχθηκε το συγκεκριμένο έργο. Επίσης, το γνωρίζετε πάρα πολύ καλά επειδή τη συγκεκριμένη ερώτηση την έχετε καταθέσει ξανά και έχετε πάρει τις απαντήσεις σας. Αρμοδιότητα του Υπουργείου Οικονομίας και Ανάπτυξης είναι η χρηματοδότηση του συγκεκριμένου έργου, το οποίο εντάχθηκε, όπως σωστά αναφέρετε και στην ερώτησή σας, στο Πρόγραμμα Δημοσίων Επενδύσεων το 2014, επί ημερών σας. Αυτό όμως το οποίο ανακύπτει και έχει ένα νόημα να συζητήσουμε είναι ότι, όπως φάνηκε εκ του αποτελέσματος, έχει ενταχθεί ένα έργο το 2014 και μέχρι το 2019 δεν έχει υλοποιηθεί. Άρα εντάξατε ένα έργο το οποίο δεν ήταν ώριμο, παρά το γεγονός ότι στο τεχνικό δελτίο αναφέρεται ότι υπήρχαν οι μελέτες και όλα τα σχετικά. Από εκεί και πέρα, σε απάντηση του δήμου επί της συγκεκριμένης ερώτησης αναφέρεται ότι η περιφέρεια έχει αναλάβει την επικαιροποίηση των μελετών, καθώς και το να αιτηθεί εκ νέου τις αδειοδοτήσεις. Αντιστοίχως η περιφέρεια απαντάει ότι η μελέτη του έργου έχει συνταχθεί από τη Διεύθυνση Τεχνικών Έργων της Περιφέρειας Πελοποννήσου, έχει αποσταλεί στη Διεύθυνση Δασών Αρκαδίας, καθώς και στην Υπηρεσία Νεωτέρων Μνημείων, προκειμένου να γνωμοδοτήσει και να υπαχθεί το έργο στις πρότυπες περιβαλλοντικές δεσμεύσεις. Και το τεχνικό δελτίο και οι απαντήσεις, τόσο του δήμου όσο και της περιφέρειας, θα κατατεθούν και στα Πρακτικά, προκειμένου να υπάρχει όλο το υλικό προς ανάγνωση. Όμως αυτό το οποίο αναδεικνύεται είναι η προχειρότητα με την οποία κι εσείς ως Υφυπουργός αντιμετωπίζατε τις εντάξεις έργων, χωρίς να έχουν την κατάλληλη ωριμότητα, χωρίς να πληρούνται οι προϋποθέσεις, γεννώντας μία σειρά προβληματικών καταστάσεων. Προβληματική, επίσης, θεωρώ ότι είναι και η αντιμετώπιση αυτή, δηλαδή το να κατατίθενται επίκαιρες ερωτήσεις όχι για να απαντηθούν, να ανοίξει η συζήτηση και να διευθετηθούν ζητήματα, αλλά για άλλες σκοπιμότητες, οι οποίες προσωπικά δεν με αφορούν.
Κύριε Κωνσταντινόπουλε, έχετε τον λόγο.
Κύριε Υπουργέ, δεν ξέρω τι να σας πω. Είστε μέλος της Κυβέρνησης, αν δεν κάνω λάθος. Αν ο κ. Χαρίτσης δηλώνει αναρμοδιότητα ως Υπουργός Εσωτερικών, έχει ευθύνη όλη η Κυβέρνηση για το ότι επί τρεις εβδομάδες λέει ότι έχει φόρτο εργασίας και την τέταρτη δεν έρχεται. Είναι ένα θέμα το οποίο πρέπει να αναδειχθεί. Δεύτερον, μόνος σας αναφέρατε ότι υπάρχει μελέτη, η οποία έχει κατατεθεί στο Υπουργείο Ανάπτυξης. Είναι ίσως το πιο σημαντικό έργο, το οποίο όχι μόνο έχει μελέτη, αλλά έχει περάσει και από τη Βουλή και μάλιστα από όλα τα κόμματα από το 2010. Θα καταθέσω σχετικό έγγραφο. [[Στο σημείο αυτό ο Βουλευτής κ. Οδυσσέας Κωνσταντινόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και ξέρετε ποιος έχει κάνει την επικαιροποίηση της μελέτης; Ο σημερινός υποψήφιός σας της Περιφέρειας Πελοποννήσου, ο κ. Δέδες, ο οποίος τότε ήταν τεχνικός σύμβουλος της περιφέρειας, επί ΠΑΣΟΚ. Μάλιστα, υπάρχει και υλικό. Αν θέλετε να το ψάξετε, ρωτήστε και τον κ. Δέδε, που είναι υποψήφιός σας.
«Γέφυρα», δηλαδή.
Αυτό ήταν το «Γεφύρι της Άρτας», σας το λέω για να το ξέρετε! Ξέρετε τι λείπει σε αυτή τη φάση; Όχι η μικροκριτική που μπορεί να κάνετε εσείς ή εγώ για το αν υπήρχε. Είναι ότι ένα έργο που η αρμόδια επιτροπή της Βουλής έχει επισκεφθεί - όλα τα κόμματα, μεταξύ των οποίων και ο ΣΥΡΙΖΑ και στην επιτροπή έχει ζητήσει να γίνει αυτό το έργο, και πραγματικά το ξέρουν όλοι - το οποίο επί τέσσερα χρόνια έχει επικαιροποίηση της μελέτης από την περιφέρεια, από τον κ. Δέδε, έχει ενταχθεί, έχει επικαιροποιηθεί ξανά και ξανά και δεν μπορεί να ολοκληρωθεί. Και ξέρετε τι θέλω να σας πω; Ότι σε αυτό παίζουν ρόλο τα μικροκομματικά θέματα. Δηλαδή, ο κ. Τατούλης λέει ότι υπάρχει σύμβαση μεταξύ του δήμου και της περιφέρειας, υπάρχει μελέτη και κανένας δεν λέει ότι δεν υπάρχει, ούτε οι υπηρεσίες σας λένε ότι δεν υπάρχει μελέτη. Υπάρχει μελέτη κατατεθειμένη. Κύριε Πρόεδρε, όμως, αυτή η μελέτη, την οποία έχουμε χρηματοδοτήσει - και λέει ο κύριος Υπουργός ότι τα λεφτά αυτά υπάρχουν, αλλά πιθανόν να μην ήταν έτοιμη η μελέτη - επί δύο διαφορετικών κυβερνήσεων, επί πέντε συναπτά χρόνια, με έναν περιφερειάρχη, με τον ίδιο δήμαρχο, δεν μπορεί να υλοποιηθεί. Εγώ σας ερωτώ μόνο αυτό, κύριε Υπουργέ, γιατί τα υπόλοιπα τα ξέρουν οι πολίτες: Πιστεύετε ότι αξίζει να μην παρέμβει ο Υπουργός Εσωτερικών, που είναι αρμοδιότητά του, προς την Περιφέρεια Πελοποννήσου να ρωτήσει, εν πάση περιπτώσει, αφού εντάχθηκε χωρίς μελέτη, να καταλογίσει σε μένα τις ευθύνες ή αφού αυτή η μελέτη υπάρχει γιατί δεν υλοποιείται, ποιος έχει την ευθύνη; Αυτό είναι το μεγάλο θέμα. Το μεγάλο ζήτημα είναι ότι εγώ σήμερα έκανα την ερώτηση, γιατί αν δεν καταλάβουμε ότι κάποιος πρέπει να πει κάτι γι' αυτό, κάποιος να επιβληθεί σε αυτό, κανένα έργο δεν θα γίνει. Πέντε χρόνια ο κ. Σκουρλέτης, ο κ. Σταθάκης, λένε ότι υπήρχε η μελέτη, ότι δεν μπορεί να γίνει από την περιφέρεια, αλλά κανένας δεν παρεμβαίνει. Στο κάτω - κάτω να παρέμβει με έναν τρόπο, να πει ότι δεν μπορεί να προχωρήσει αυτή η διαδικασία! Ευχαριστώ πολύ.
Ωραία. Ο κύριος Υπουργός έχει τον λόγο.
Αυτή η Κυβέρνηση αναγνωρίζει τη σημαντικότητα του συγκεκριμένου έργου και γι' αυτόν τον λόγο το εγγράφαμε στο Πρόγραμμα Δημοσίων Επενδύσεων όλα αυτά τα χρόνια. Δεν θα πέσω στον πειρασμό μίας αντιπαράθεσης, θα έλεγα, προεκλογικού χαρακτήρα ή σε οτιδήποτε άλλο θέλετε να πετύχετε, καθώς δεν ξέρω και ποιες είναι οι πραγματικές σας σκοπιμότητες. Το ουσιώδες, όμως, το οποίο αναδεικνύεται δεν είναι αυτό το οποίο περιγράφετε. Το ουσιώδες το οποίο αναδεικνύεται είναι ο τρόπος με τον οποίο κυβερνήσατε και εσείς τα προηγούμενα χρόνια. Ανώριμα έργα ενταγμένα, δεσμεύοντας πόρους, με αποτέλεσμα να έχουμε πάνω από 2 δισεκατομμύρια ευρώ έργα στα επιχειρησιακά προγράμματα του ΕΣΠΑ, με μηδενικές πιστώσεις στις 31-12-2014, πάνω από 200 εκατομμύρια ευρώ με μηδενικές πιστώσεις στις 23-1-2015, με αποτέλεσμα να παραλάβουμε 6 δισεκατομμύρια ευρώ υπερδεσμεύσεις στα προγράμματα και ένα ποσό το οποίο θα έπρεπε να καλύψουμε από το Πρόγραμμα Δημοσίων Επενδύσεων. Είναι ένα ποσό το οποίο υπερέβαινε το Πρόγραμμα Δημοσιονομικής Προσαρμογής του καλοκαιριού του 2015. Αυτή η τακτική, λίγο πριν από τις εκλογές να εντάσσονται έργα όχι για να εξυπηρετηθούν οι πολίτες αλλά για άλλους λόγους, οδήγησε στην κατάσταση την οποία παραλάβαμε το 2015 και θα έπρεπε να διευθετήσουμε σε όλα τα επίπεδα. Αλλά και για το ΕΣΠΑ του 2014-2021 υπήρχε ένας ελλιπέστατος σχεδιασμός, ένα προβληματικό θεσμικό πλαίσιο: ανώριμα έργα, χωρίς μελέτες και μηδενικός προγραμματισμός. Αντί, λοιπόν, να αναδειχθούν οι προβληματικές αυτές καταστάσεις, επιχειρείται εδώ πέρα μια προεκλογικού τύπου - θα έλεγα - τοποθέτηση για τον κ. Χαρίτση, για τους περιφερειάρχες, για τον δήμο κ.λπ.. Αν θεωρείτε ότι την ευθύνη την έχει ο Υπουργός και για αρμοδιότητες άλλων, τότε ο πρώτος που θα έπρεπε να απολογηθεί θα έπρεπε να ήσασταν εσείς και όχι ο κ. Χαρίτσης ή η Κυβέρνηση αυτή, που έχει επιλύσει όλες τις προβληματικές καταστάσεις, τις οποίες έχουμε κληρονομήσει από τη δικιά σας θητεία.
Κύριοι συνάδελφοι, ολοκληρώθηκε η συζήτηση των επίκαιρων ερωτήσεων. Έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική Ευθύνη των Υπουργών», όπως ισχύει, την 28-2-2019: Ποινική δικογραφία που αφορά στον Πρωθυπουργό Αλέξη Τσίπρα. Ποινική δικογραφία που αφορά: α) στον Πρωθυπουργό Αλέξη Τσίπρα και β) στον πρώην Υπουργό Εξωτερικών Νικόλαο Κοτζιά. Ποινική δικογραφία που αφορά: α) Υπουργό Υποδομών, Μεταφορών και Δικτύων Χρήστο Σπίρτζη, β) Υπουργό Οικονομικών Ευκλείδη Τσακαλώτο και γ) τέως Υπουργό Εθνικής Άμυνας Παναγιώτη Καμμένο. Ποινική δικογραφία που αφορά στον διατελέσαντα Υπουργό Εθνικής Άμυνας Αθανάσιο - Απόστολο Τσοχατζόπουλο. Επίσης, κύριοι συνάδελφοι, έχουν διανεμηθεί τα Πρακτικά της Τετάρτης 19 Δεκεμβρίου 2018, της Πέμπτης 20 Δεκεμβρίου 2018, της Παρασκευής 21 Δεκεμβρίου 2018, της Δευτέρας 7 Ιανουαρίου 2019, της Τετάρτης 9 Ιανουαρίου 2019, της Πέμπτης 10 Ιανουαρίου 2019, της Παρασκευής 11 Ιανουαρίου 2019, της Δευτέρας 14 Ιανουαρίου 2019 και ερωτάται το Σώμα αν τα επικυρώνει.
Συνεπώς τα Πρακτικά της Τετάρτης 19 Δεκεμβρίου 2018, της Πέμπτης 20 Δεκεμβρίου 2018, της Παρασκευής 21 Δεκεμβρίου 2018, της Δευτέρας 7 Ιανουαρίου 2019, της Τετάρτης 9 Ιανουαρίου 2019, της Πέμπτης 10 Ιανουαρίου 2019, της Παρασκευής 11 Ιανουαρίου 2019 και της Δευτέρας 14 Ιανουαρίου 2019 επικυρώθηκαν. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 11.03΄ λύεται η συνεδρίαση για την προσεχή Δευτέρα 4 Μαρτίου 2019 και ώρα 18.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.